《龙马负图》
宋代·林希逸

八卦将呈露，天宁秘此图。出因龙马负，瑞与凤麟殊。

八尺非常种，千年有此驹。皇穹开易象，绿字见珍符。

鸟迹文非比，龟畴数亦俱。渥洼何足咏，谁复羡西都。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。